次韻吳友直和潘樂閒見寄韻
作者：方一夔
朝代：宋

paragraphs: 文章蟠窟蛟蛇黑，精神緊峭冰玉白。
置君承明天祿中，富貴不待相促迫。
學參諸老居二四，氣凜羣兒壓千百。
生平不主疽與環，況復侯封羨賁赫。
蹉跎無便凌風雲，歸伴凡魚東海窄。
袖餘閩越奇傑氣，掩藏光怪恣窺摘。
如今老境謝紛華，斥去浮花收粟麥。
我來兩見鳴春禽，低向藋間飛拍拍。
有時乘興騁詩俊，稗說讕言都不擇。
魚還非子子非我，肝膽相忘總無隔。
苦無分遇食太倉，近犬驚人屢遭責。
一身何必要贏餘，我爲鼠謀從下策。